Skooluitstappie ontaard in tragedieFoto: IPSS. ŉ Sesjarige seuntjie is Woensdagoggend dood toe ŉ skooluitstappie in KwaZulu-Natal in ŉ nagmerrie ontaard het. Die voorval het in Shakaskraal in KwaZulu-Natal plaasgevind by ŉ gewilde venue vir familie- en skooluitstappies. Paul Herbst, woordvoerder van IPPS Rescue, het gesê volgens ooggetuies was daar agt leerders wat saam met ŉ gids op ŉ vlot vir ŉ rit om die dam geneem is. “Drie van die leerders het in die water beland. Die gids het onmiddellik ingespring om die kinders te red, maar kon net twee opspoor,” het Herbst gesê. Volgens Herbst het ŉ omstander en die gids verder self vir sowat tien minute na die derde kind gesoek voordat hy opgespoor is. Foto: IPSS. Hulle het onmiddellik mond-tot-mond-asemhaling toegepas, maar die seun is ongelukkig op die toneel dood verklaar. Herbst het gesê die kinders het nie reddingsbaadjies aangehad ten tyde van die voorval nie. Kapt. Nqobile Gwala, woordvoerder van die polisie het die voorval bevestig en gesê ‘n geregtelike doodsondersoek word gedoen. *Maroela Media weerhou die naam van die skool en die plek waar die voorval plaasgevind het totdat die seun se ouers in kennis gestel is.